Document ID: 32014R1272

Title and Content:
ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1272/2014 ΤΗΣ ΕΠΙΤΡΟΠΉΣ της 28ης Νοεμβρίου 2014 για την τροποποίηση του κανονισμού (ΕΟΚ) αριθ. 2454/93 όσον αφορά τη σήμανση των εμπορευματοκιβωτίων με σκοπό την προσωρινή εισαγωγή τους (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως του κοινοτικού τελωνειακού κώδικα (1), και ιδίως το άρθρο 247, Εκτιμώντας τα ακόλουθα: (1) Η Ένωση είναι συμβαλλόμενο μέρος στη σύμβαση για την προσωρινή εισαγωγή, που συνήφθη στην Κωνσταντινούπολη στις 26 Ιουνίου 1990 (εφεξής «σύμβαση της Κωνσταντινούπολης»). Το παράρτημα Β.3 της σύμβασης της Κωνσταντινούπολης περιλαμβάνει διατάξεις για τα εμπορευματοκιβώτια, τις παλέτες, τις συσκευασίες, τα δείγματα και άλλα εμπορεύματα που εισάγονται στα πλαίσια εμπορικής δραστηριότητας. Η επιτροπή διαχείρισης της σύμβασης για την προσωρινή εισαγωγή συνέστησε, κατά τη 12η συνεδρίασή της στις 25 Μαρτίου 2013, την τροποποίηση του προσαρτήματος II του παραρτήματος Β.3. της σύμβασης της Κωνσταντινούπολης, το οποίο περιλαμβάνει διατάξεις για τη σήμανση των εμπορευματοκιβωτίων. Η τροποποίηση τέθηκε σε ισχύ στις 4 Νοεμβρίου 2014. (2) Η σύμβαση της Κωνσταντινούπολης δεν είναι άμεσα εφαρμοστέα στην Ένωση. Η τροποποίηση θα πρέπει, συνεπώς, να ενσωματωθεί στο ενωσιακό δίκαιο, προκειμένου να εξασφαλιστεί ότι η Ένωση συμμορφώνεται με τις διεθνείς υποχρεώσεις της. (3) Ως εκ τούτου, ο κανονισμός (ΕΟΚ) αριθ. 2454/93 της Επιτροπής (2) θα πρέπει να τροποποιηθεί αναλόγως. (4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το άρθρο 557 του κανονισμού (ΕΟΚ) αριθ. 2454/93 τροποποιείται ως εξής: 1) Στην παράγραφο 1, το πρώτο εδάφιο αντικαθίσταται από το ακόλουθο κείμενο: «1. Πλήρης απαλλαγή από εισαγωγικούς δασμούς παραχωρείται για τα εμπορευματοκιβώτια, όταν αυτά φέρουν με ανεξίτηλο τρόπο σε κατάλληλο και εμφανές σημείο όλα τα ακόλουθα στοιχεία: α) την ταυτότητα του ιδιοκτήτη ή του έχοντος την εκμετάλλευση, είτε με αναγραφή του πλήρους ονόματος είτε μέσω καθιερωμένου συστήματος αναγνώρισης, εξαιρουμένων συμβόλων όπως εμβλήματα ή σημαίες· β) τα σήματα και τους κωδικούς αριθμούς αναγνώρισης του εμπορευματοκιβωτίου που χρησιμοποιούνται από τον ιδιοκτήτη ή τον έχοντα την εκμετάλλευση· γ) το απόβαρο του εμπορευματοκιβωτίου, συμπεριλαμβανομένων όλων των σταθερών εξοπλισμών.» . 2) Στην παράγραφο 1, μετά το πρώτο εδάφιο, παρεμβάλλεται το ακόλουθο εδάφιο: «Για τα εμπορευματοκιβώτια για θαλάσσια χρήση ή για οποιοδήποτε άλλο εμπορευματοκιβώτιο που χρησιμοποιεί τυποποιημένο πρόθεμα ISO (δηλαδή τέσσερα κεφαλαία γράμματα που λήγουν σε U), τα στοιχεία ταυτότητας του ιδιοκτήτη ή του έχοντος την κύρια εκμετάλλευση και ο αριθμός σειράς και το ψηφίο ελέγχου του εμπορευματοκιβωτίου πληρούν το διεθνές πρότυπο ISO 6346 και τα παραρτήματά του.» . Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 28 Νοεμβρίου 2014.

Classification Labels:
986
703
36

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 2519
2181
87
614
5842
3258

EuroVoc IDs (Expanded): 2519
2181
87
614
5842
3258

Dataset Source: meu

Split: test